b'\n_START_ARTICLE_\nPirogen\n_START_PARAGRAPH_\nPirog\xc3\xa9n je snov, ki v telesu povzro\xc4\x8di dvig telesne temperature. Pirogeni lahko pridejo v organizem iz okolice (eksogeni pirogeni) ali pa nastajajo v organizmu (endogeni pirogeni).\n_START_SECTION_\nMehanizem\n_START_PARAGRAPH_\nPirogeni v manj\xc5\xa1ih koli\xc4\x8dinah v krvnem obtoku povzro\xc4\x8dijo le dvig telesne temperature, pri ve\xc4\x8djih koncentracijah pa pove\xc4\x8dajo tudi prepustnost \xc5\xbeilja, kar lahko povzro\xc4\x8di tudi \xc5\xa1ok in nadalje smrt. Pirogeni aktivirajo tudi koagulacijski sistem, spodbudijo imunski sitem, motijo presnovo ogljikovih hidratov in ma\xc5\xa1\xc4\x8dob, povzro\xc4\x8dijo agregacijo krvnih plo\xc5\xa1\xc4\x8dic ter aktivirajo komplement.\n_START_SECTION_\nEksogeni pirogeni\n_START_PARAGRAPH_\nEksogeni pirogeni so snovi, ki vnesene v organizem ali spro\xc5\xa1\xc4\x8dene iz mikroorganizma spodbudijo spro\xc5\xa1\xc4\x8danje endogenega pirogena in tako vro\xc4\x8dine ne povzro\xc4\x8dijo neposredno z delovanjem na termoregulacijski center. V telo lahko vdrejo pri parenteralni uporabi na primer zdravil ter ob oku\xc5\xbebi. Med eksogene pirogene nemikrobnega izvora spadajo na primer dolo\xc4\x8dene u\xc4\x8dinkovine (bleomicin, citarabin ...), steroidi, \xc5\xbeol\xc4\x8dne kisline itd. Eksogeni pirogeni mikrobnega izvora pa so lahko komponente bakterij (zlasti gramnegativne), njihovi razpadni produkti in toksini, virusi, pra\xc5\xbeivali, kvasovke.\n_START_SECTION_\nEndogeni pirogeni\n_START_PARAGRAPH_\nTo so dejavniki, ki zvi\xc5\xa1ajo telesno temperaturo in nastajajo v telesu, predvsem v monocitih in makrofagih. Najpomembneja\xc5\xa1a endogena pirogena sta interlevkin-1 in tumorje nekrotizirajo\xc4\x8di faktor (TNF). Endogeni pirogeni spodbudijo nastanek prostaglandina E\xe2\x82\x82 iz arahidonske kisline, ki vpliva na termoregulacijski center v hipotalamusu in dvigne nastavitveno vrednost centra. Zato organizem spodbudi mehanizme za tvorbo toplote in zavre oddajanje toplote. Poleg tega tudi pospe\xc5\xa1ijo delovanje imunskega sistema._NEWLINE_Pospe\xc5\xa1eno spro\xc5\xa1\xc4\x8danje endogenih pirogenov ne povzro\xc4\x8dijo le eksogeni pirogeni, marve\xc4\x8d tudi mrtvine (nekroze) tkiva. Mrtvine se pojavijo na primer pri tumorjih, opeklinah, sr\xc4\x8dnem infarktu.'